**POKYNY PRE AUTOROV**

ŠTRUKTÚRA VEDECKÝCH PRÍSPEVKOV (OSNOVA)

**– Cieľ** príspevku má byť jasne formulovaný. Príspevok má tvoriť ucelený, logicky usporiadaný prehľad nových pôvodných poznatkov a ich kritické zhodnotenie s konkrétnymi závermi.

**– Experimentálny** alebo **teoretický** prístup má byť primeraný. Pracovný postup má byť opísaný spôsobom, umožňujúcim jeho reprodukciu. Experimentálne údaje majú byť stanovené so spoľahlivosťou zodpovedajúcou súčasnej technike a majú byť správne interpretované.

**– Rozsah príspevku** má zodpovedať jej vedeckému prínosu a **nesmie prekročiť 15 strán** napísaných v textovom editore, vrátane tabuliek a grafov. Ilustrácie a tabuľky majú byť úsporné a výstižné, pričom rovnaké údaje nemožno uvádzať duplicitne v oboch formách. Za jazykovú úroveň zodpovedá autor.

**Osnova príspevku je nasledovná:**

**Názov práce** – musí byť stručný a výstižný. Názov práce má byť uvedený **v slovenskom a anglickom jazyku.**

**Autori** – rodné meno a priezvisko bez akademických titulov.

**Adresy autorov –**uviesť kompletné adresy autorov.

**Abstrakt (Abstract)** – je konkrétna a výstižná charakteristika obsahu príspevku. Jeho úlohou je, že umožňuje čitateľovi presne a rýchlo identifikovať obsah dokumentu a všeobecne sa s ním zoznámiť. Text abstraktu by mal začať jednou alebo dvoma vetami, v ktorých autor súhrnne vyjadrí hlavnú ideu práce, predmet a obsah prezentovaného výskumu a význam jeho publikovania. Autor by mal tiež stručne definovať hlavné ciele a dosiahnuté výsledky. V metodologickej časti majú byť stručne opísané techniky, postupy, vyšetrované súbory a použité metódy. Abstrakt sa uvádza vždy v anglickom jazyku, má byť informatívny a nemá prekročiť limit **150 slov**.

**Kľúčové slová (Keywords)** – Každý príspevok má mať maximálne päť kľúčových slov v anglickom jazyku, zoradených abecedne, ktoré najlepšie charakterizujú prácu.

**Úvod –** Úvod by mal začať uvedením čitateľa do súčasného stavu poznatkov v riešenej problematike. Má byť stručný a vecný. Musí obsahovať formuláciu vedeckého problému a vzťah riešenej práce k predchádzajúcim prácam s podobnou problematikou. Pri uvádzaní autorov je potrebné sa zmieniť o hlavných výsledkoch citovaných prác. Záverom je potrebné jasne stanoviť oblasť a ciele príspevku.

**Experimentálna časť**– Obsahuje popis materiálov, metód a postupov. Štandardné postupy stačí uviesť odkazom na príslušný prameň, originálne je potrebné podrobne popísať. Hlavným cieľom tejto časti je poskytnúť dostatok detailov pre kompetentného výskumníka, aby mohol zopakovať merania a reprodukovať výsledky.

**Výsledky a diskusia –** V tejto časti je potrebné zamerať sa na vyhodnotenie dosiahnutých výsledkov. Výsledky prezentujte spracované s popísanými a vyznačenými dôležitými trendmi. Dosiahnuté výsledky by ste mali kriticky prediskutovať a porovnať s výsledkami iných autorov. Zamerajte sa na základné stanovené princípy a zhodnoťte, či boli potvrdené. Diskusiu je potrebné obmedziť iba na oblasť dosiahnutých výsledkov.

**Záver –** Mal by predstavovať stručné zhrnutie významných výsledkov práce a odpočet splnenia stanovených cieľov.

**Literatúra –** Pri citovaní literatúry je potrebné dodržiavať normu ISO 690 a ISO 690-2. Kvôli jednotnosti citácií v celom časopise používajte metódu prvého údaja a dátumu a zoznam bibliografických odkazov zoraďte podľa abecedy priezviska prvého autora (príklad citovania je uvedený nižšie).

**Príprava rukopisu** – detailné informácie

V texte uvádzame v zátvorkách prvý údaj (priezvisko autora alebo prvé slovo z názvu) a rok vydania citovaného dokumentu. Ak sa prvý údaj nachádza už v texte, v zátvorkách za ním sa uvádza len rok. Ak majú dva alebo niekoľko dokumentov ten istý údaj a rovnaký rok, odlíšia sa malými písmenami a,b,c, a pod. za rokom vnútri zátvoriek. Bibliografické odkazy v zozname uvádzame v abecednom poradí podľa prvého údaja, za ktorým nasleduje po bodke rok vydania. Za ním, podľa potreby, nasledujú malé písmená, ktorými sa odlišujú odkazy s rovnakým prvým údajom a rokom vydania.

**Príklady bibliografických odkazov**

Monografie

Autor(i). Rok. Názov : podnázov. Vydanie. Miesto vydania : Vydavateľ, Rok vydania. Rozsah. ISBN.

Príklady:

PODLUBNY, I., KASSAYOVA, K. 2001. Authoring Scientific and Technical Documents with Microsoft Word 2000. Cambridge : Cambridge International Science Publishing, 2001. 160 s. ISBN 1898326-800.

MIHALÍK, J., ZAVACKÝ, J., GLADIŠOVÁ, I. 2004. Signály a sústavy : návody na cvičenia. Košice : TU-FEI, 2004. 241 s. ISBN 80-8073-138-1.

Články z časopisov

Autor(i). Rok. Názov článku : podnázov. In Názov periodika, rok vydania, ročník, číslo, rozsah.

Príklad:

CIMBALA, R., BALOGH, J., DŽMURA, J. 2004. Diagnostika výkonových transformátorov s využitím prvkov umelej inteligencie 1. In Elektrotechnický magazín ETM, 2004, roč. 14, č. 1, s. 8-9.

Články zo zborníkov

Autor(i). Rok. Názov článku : podnázov. In Názov zborníka. Miesto vydania.: názov vydavateľa, rok vydania, rozsah.

Príklad:

KOVAĽAKOVÁ, M., NOVÁK, L., STANČÁKOVÁ, A. 2004. Vplyv prímesi chrómu na proces hydrogenácie a dehydrogenácie FeB amorfných zliatin. In 13. konferencia slovenských fyzikov : zborník príspevkov. Košice : Slovenská fyzikálna spoločnosť, 2004, s. 145-146.

Normy

Označenie a číslo normy: rok zavedenia, Názov normy (štandardu, odporúčania a pod.).

Príklady:

ISO 690-2:1997, Information and documentation – Bibliographic references Part 2: Electronic documents or parts thereof.

STN ISO 690:1998, Dokumentácia - Bibliografické odkazy - Obsah, forma a štruktúra.

Elektronické monografie, www stránky, databázy, programy:

Autor(i). Rok. Názov : podnázov. [Druh nosiča]. Vydanie/verzia. Miesto vydania : Názov vydavateľa, Dátum publikovania. Dátum aktualizácie [Dátum citovania]. <Dostupnosť>.

Príklad:

LAGOZE, C. et al. 2004. The Open Archives Initiative Protocol for Metadata Harvesting [online]. Protocol Version 2.0 of 2002-06-14. Document Version 2004/10/12T15:31:00Z 2004 [cit. 2004-11-10]. Dostupné na internete: <http://www.openarchives.org/OAI/openarchivesprotocol.html>.

Články v elektronických seriáloch (časopisy, zborníky)

Autor. Rok. Názov príspevku. In Názov zdrojového dokumentu [Druh nosiča]. Dátum aktualizácie/revízie [Dátum citovania]. Lokalizácia príspevku v zdrojovom dokumente. Dostupnosť.

ISSN alebo ISBN.

Príklad: HOGGAN, D. 2002. Challenges, Strategies, and Tools for Research Scientists. In Electronic Journal of Academic and Special Librarianship [online]. 2002, vol. 3, no. 3 [cit. 2003-01-10]. Dostupné na internete: <http://southernlibrarianship.icaap.org/content/v03n03/Hoggan\_d01.htm>. ISSN 1525-321X.

KOMOROVÁ, K. 2002. Výstava vzácnych kódexov. In Knižnica [online]. Martin : SNK, 2002 [cit. 2003-02-14], 2002, roč. 3, č. 2, s. 84. Dostupné na internete: <http://www.snk.sk/kniznica/kniznica.html>. ISSN 1212-5075

**Nastavenie strany a písma**

Formát strany: A4 formát (210×297 mm)

Písmo: Times New Roman 12

Príspevky v uvedenom formáte a rozsahu zasielajte elektronicky **do 20. 5. 2021** na adresy:

Doktorandská sekcia: cabalova@tuzvo.sk

Technologicko-technická sekcia: slabejova@tuzvo.sk

Sekcia ekonomiky, manažmentu a podnikania: simanova@tuzvo.sk

Sekcia marketingu, obchodu a inovačného manažmentu: kaputa@tuzvo.sk, resp. olsiakova@tuzvo.sk

Sekcia bezpečnostné vedy: zachar@tuzvo.sk

Umelecko-dizajnérska: katarina.boborova@gmail.com

Príspevky z konferencie ŠVOČ, ktoré budú zaslané na dané adresy do uvedeného termínu, budú uverejnené v recenzovanom zborníku s ISBN.

**POZOR!**

Rada ŠVOČ ponúka študentom a doktorandom tiež možnosť publikovať svoje príspevky v časopise Acta Facultatis Xylologiae (AFX) registrovanom v databáze SCOPUS, WOS.

Obsahové zameranie AFX zahŕňa nasledovné oblasti: štruktúra a vlastnosti dreva, technológie spracovania dreva, sušenie, modifikácia a ochrana dreva, drevené stavebné konštrukcie, konštrukcia a dizajn nábytku, ekonomika a manažment drevospracujúceho priemyslu.

Štruktúra príspevkov pre ŠVOČ po rozsahovej stránke (15 str.) korešponduje s požiadavkami AFX, pričom podmienkou je odovzdať príspevok **v anglickom jazyku**.

V prípade úspešného recenzného konania autori platia poplatok za uverejnenie príspevku 25 EUR á strana, 35 EUR á farebná strana. Tento poplatok sa nevzťahuje na študentov DF TUZVO.